b'\n_START_ARTICLE_\nBunjoro karalyst\xc4\x97\n_START_SECTION_\nIstorija\n_START_PARAGRAPH_\nBunyoro-Kitaros karalyst\xc4\x97 susik\xc5\xabr\xc4\x97, kai XVI a. suiro senovin\xc4\x97 Kitaros imperija, ir joje \xc4\xafsitvirtino svetim\xc5\xa1al\xc4\x97 Babito dinastija (Babiito). Valstyb\xc4\x97 laik\xc4\x97 save senesn\xc4\x97s Kitaros imperijos palikuone, tod\xc4\x97l neretai vadinama Bunjoro-Kitaros karalyste._NEWLINE_Savo klest\xc4\x97jimo metais karalyst\xc4\x97 vald\xc4\x97 beveik visas \xc5\xbeemes tarp Viktorijos, Edvardo ir Alberto e\xc5\xbeer\xc5\xb3. Apie 1520\xc2\xa0m. Bunjoro kariuomen\xc4\x97, vedama princo Cwa, buvo u\xc5\xbepuolusi \xc5\xbeemes dabartin\xc4\x97s Ruandos teritorijoje. Po to Bunyoro galia apnyko iki XVII a. vidurio._NEWLINE_V\xc4\x97liau prasid\xc4\x97jo ilgas Bunyoro pl\xc4\x97timosi laikotarpis, o XVIII a. prad\xc5\xbeioje Bunjoras v\xc4\x97l \xc4\x97m\xc4\x97 dominuoti \xc5\xa1iame regione. Bunjoro galios did\xc4\x97jimas buvo paremtas regiono \xc5\xa1ventovi\xc5\xb3 valdymu, pelningomis Kibiro druskos verslov\xc4\x97mis prie Alberto e\xc5\xbeero ir galingiausia metalurgija regione. Tai Bunjor\xc4\x85 padar\xc4\x97 did\xc5\xbeiausia Afrikos Did\xc5\xbei\xc5\xb3j\xc5\xb3 e\xc5\xbeer\xc5\xb3 regiono karine ir ekonomine j\xc4\x97ga._NEWLINE_Bunjoras v\xc4\x97l \xc4\x97m\xc4\x97 silpti XVIII a pabaigoje, prasid\xc4\x97jus vidiniams skilimams. \xc5\xa0imtme\xc4\x8dio pabaigoje i\xc5\xa1augusi rytuose Buganda u\xc5\xbegrob\xc4\x97 Bunjoro Kooki ir Buddu sritis. Apie 1830\xc2\xa0m. atsiskyr\xc4\x97 didel\xc4\x97 Toro karalyst\xc4\x97, kartu atimdama daug pelning\xc5\xb3 druskos verslovi\xc5\xb3. Pietuose spar\xc4\x8diai stipr\xc4\x97jo ir did\xc4\x97jo Ruanda ir Nkor\xc4\x97, prisijungdamos kai kurias smulkias karalystes, anks\xc4\x8diau buvusias Bunjoro vasalais._NEWLINE_XIX a. viduryje Bunjoras jau buvo gerokai ma\xc5\xbeesn\xc4\x97 valstyb\xc4\x97, bet vis dar turtinga, nes kontroliavo pelningus prekybos mar\xc5\xa1rutus per Viktorijos e\xc5\xbeer\xc4\x85 ir siejan\xc4\x8dius su Indijos vandenynu. Bunjoras itin daug pelno gaudavo i\xc5\xa1 dramblio kaulo prekybos. Ta\xc4\x8diau gr\xc4\x97sm\xc4\x99 nuolat k\xc4\x97l\xc4\x97 dabar jau galinga Buganda, kuri nor\xc4\x97jo perimti prekybinius mar\xc5\xa1rutus. Bunjoro ir Bugandos kova t\xc4\x99s\xc4\x97si apsiginklavus europiniais ginklais. Karalyst\xc4\x97s sostin\xc4\x99 teko perkelti i\xc5\xa1 Masindi \xc4\xaf lengviau apginam\xc4\x85 Mparo._NEWLINE_Pagal 1890\xc2\xa0m. liepos sutart\xc4\xaf visas regionas \xc5\xa1iauriau Viktorijos e\xc5\xbeero buvo atiduotas D. Britanijai. 1894\xc2\xa0m. D. Britanija paskelb\xc4\x97 region\xc4\x85 savo protektoratu. Omukama Kabarega \xc4\xaftemptai prie\xc5\xa1inosi D. Britanijai ir Bugandai, besistengusioms u\xc5\xbevaldyti Bunjor\xc4\x85. 1899\xc2\xa0m. Kabarega buvo paimtas \xc4\xaf nelaisv\xc4\x99 ir i\xc5\xa1tremtas \xc4\xaf Sei\xc5\xa1elius, o Bunjor\xc4\x85 D. Britanija aneksavo._NEWLINE_D\xc4\x97l pasiprie\xc5\xa1inimo dalis Bunjoro \xc5\xbeemi\xc5\xb3 buvo atimtos ir perduotos Bugandai ir Toro karalystei, tod\xc4\x97l teritorijos dar labiau suma\xc5\xbe\xc4\x97jo. \xc5\xa0al\xc4\xaf \xc4\x97m\xc4\x97 valdyti Bugandos administratoriai. 1907\xc2\xa0m. Bunyoras sukilo, bet sukilimas buvo numal\xc5\xa1intas. Kadangi Pirmojo pasaulinio karo metais Bunyoras liko lojalous D. Britanijai, \xc5\xa1i 1934\xc2\xa0m. Bunyorui suteik\xc4\x97 daugiau autonomijos._NEWLINE_Po nepriklausomyb\xc4\x97s Ugandos vyriausyb\xc4\x97 Bunjoro monarchij\xc4\x85 panaikino 1967\xc2\xa0m., kartu su Bugandos, Toro, Busogos ir kitomis monarchijoms, bet 1993\xc2\xa0m. karalyst\xc4\x97 v\xc4\x97l buvo atkurta. Dabar Bunyoras yra viena i\xc5\xa1 Ugandos sudedam\xc5\xb3j\xc5\xb3 karalys\xc4\x8di\xc5\xb3, turinti administracin\xc4\xaf subregiono status\xc4\x85.'